
তথ্যবিবরণী                                                                                                                নম্বর: ৫০২
বিশ্বের অন্যতম প্রাচীন ও শ্রেষ্ঠ বিদ্যাপীঠ রাজশাহী কলেজিয়েট স্কুল
   -- ভূমিমন্ত্রী
ঢাকা, ১৬ শ্রাবণ (৩১ জুলাই):   

ভূমিমন্ত্রী মোঃ মিজানুর রহমান মিনু বলেছেন, রাজশাহী কলেজিয়েট স্কুল কেবল রাজশাহী বা বাংলাদেশের নয়, বিশ্বের অন্যতম প্রাচীন একটি প্রতিষ্ঠান। দেশ-বিদেশে এই স্কুলের প্রাক্তন ছাত্ররা শিক্ষা, বিজ্ঞান, সংস্কৃতি ও খেলাধুলায় কৃতিত্বের স্বাক্ষর রেখেছে। তিনি বলেন, আমার বাবাও এই স্কুলের ছাত্র ছিলেন। বর্তমানে আমার পরিবারের চতুর্থ প্রজন্ম এই স্কুলে পড়ছে।

আজ ঢাকার মিরপুরে অবস্থিত পুলিশ কনভেনশন হলে রাজশাহী কলেজিয়েট স্কুলের ‘স্কুল ডে’ ২০২৬ 
উদ্‌যাপন উপলক্ষ্যে আয়োজিত অনুষ্ঠানে প্রধান অতিথির বক্তৃতায় মন্ত্রী এসব কথা বলেন। 

অনুষ্ঠানের প্রধান পৃষ্ঠপোষক ও স্কুলের প্রাক্তন ছাত্র ভূমিমন্ত্রী মিজানুর রহমান মিনু বলেন, ২০২৮ সালে রাজশাহী কলেজিয়েট স্কুল ২০০ বছরে পদার্পণ করবে। এটি হবে একটি ঐতিহাসিক মিলনমেলা। তিনি আরো উল্লেখ করেন, বর্তমান সেনাবাহিনীর প্রধানসহ সরকারের অনেক উচ্চপদস্থ কর্মকর্তা এই স্কুলেরই কৃতি ছাত্র ছিলেন। তারা আজ বাংলাদেশসহ সারা বিশ্বে সুনামের সাথে তাদের নিজ নিজ ক্ষেত্রে কৃতিত্বপূর্ণ অবদান রাখছেন।

ভূমিমন্ত্রী বলেন, দ্বিশতবর্ষ উদ্‌যাপন অনুষ্ঠানটি আন্তর্জাতিক মানের করতে এবং সারা বিশ্বের কাছে স্কুলের ঐতিহ্য তুলে ধরতে বিভিন্ন পরিকল্পনা গ্রহণ করা হয়েছে। তিনি আরো জানান-ক্যামব্রিজ, অক্সফোর্ডসহ বিশ্বের নামী শিক্ষা প্রতিষ্ঠান যেমনিভাবে তাদের দ্বিশতবর্ষ পালন করে সেই আদলে অনুষ্ঠান বাস্তবায়ন করা হবে। অনুষ্ঠানটি স্বচ্ছতা ও সততার সাথে উদ্‌যাপনের লক্ষ্যে একটি প্রাথমিক পরিচালনা কমিটি গঠন করা হয়েছে। দলমত নির্বিশেষে স্কুলের প্রতি ভালোবাসা থেকে সবাইকে ঐক্যবদ্ধ হয়ে কাজ করার জন্য তিনি আহ্বান জানান ।

অনুষ্ঠানে রাজশাহী কলেজিয়েট স্কুলের প্রাক্তন ছাত্রদের মাঝে সেনাপ্রধান জেনারেল ওয়াকার-উজ-জামান, দুর্যোগ ব্যবস্থাপনা ও ত্রাণ মন্ত্রণালয়ের সচিব মোঃ সাইদুর রহমান খান প্রমুখ স্মৃতিচারণ করে বক্তব্য দেন। অনুষ্ঠানে বিভিন্ন সরকারি-বেসরকারি দপ্তরের কর্মকর্তা, শিক্ষক, প্রাক্তন ছাত্র এবং গণমাধ্যমকর্মীরা উপস্থিত ছিলেন। 

#
আসাদুজ্জামান/শাহাদাত/রফিকুল/আব্বাস/২০২৬/২০৫০ ঘণ্টা


তথ্যবিবরণী                                                               	                                    নম্বর: ৫০১ 
মানুষের কল্যাণ নিশ্চিত করাই সরকারের লক্ষ্য 
                                  -সমাজকল্যাণ মন্ত্রী

দিনাজপুর, ১৬ শ্রাবণ (৩১ জুলাই):
সমাজকল্যাণ এবং মহিলা ও শিশু বিষয়ক মন্ত্রী অধ্যাপক ডা. এ জেড এম জাহিদ হোসেন বলেছেন, সরকারের লক্ষ্য মানুষের কল্যাণ নিশ্চিত করা। তিনি বলেন, দেশের সার্বিক উন্নয়ন, অসহায় ও সুবিধা-বঞ্চিত মানুষের জীবনমান উন্নয়ন এবং সামাজিক নিরাপত্তা কর্মসূচির আওতা বাড়াতে সরকার আন্তরিকভাবে কাজ করছে। উন্নয়নের এ ধারা অব্যাহত রাখতে সবাইকে ঐক্যবদ্ধভাবে কাজ করতে হবে।
আজ দিনাজপুরের নবাবগঞ্জ উপজেলায় ৩ দিনব্যাপী বৃক্ষ রোপণ অভিযান ও বৃক্ষ মেলা উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন। নবাবগঞ্জ উপজেলা নির্বাহী কর্মকর্তা বিধান কান্তি হালদার অনুষ্ঠানে সভাপতিত্ব করেন।
মন্ত্রী বলেন, আমরা জনগণের কল্যাণে কাজ করছি এবং সেই কাজের ধারাবাহিকতা বজায় থাকবে। সরকার জনগণের উন্নয়ন, সামাজিক নিরাপত্তা নিশ্চিতকরণ এবং দেশের অগ্রযাত্রা অব্যাহত রাখতে নিরলসভাবে কাজ করে যাচ্ছে। তিনি কোনো ব্যক্তি বা গোষ্ঠীর সমালোচনা কিংবা রাজনৈতিক বক্তব্যে বিভ্রান্ত না হয়ে সরকারের উন্নয়ন কর্মকাণ্ডকে আরো বেগবান করার ওপর গুরুত্বারোপ করেন।
মন্ত্রী আরো বলেন, দেশের ভারসাম্য রক্ষায় বৃক্ষ রোপণের বিকল্প নেই। এজন্য দেশের প্রত্যেকটি উপজেলার জনসাধারণকে বৃক্ষ রোপণে উৎসাহ দিতে বৃক্ষ মেলার আয়োজন করা হচ্ছে। দেশের প্রত্যেক নাগরিক তাদের পছন্দমত ফলদ, বনজ ও ঔষধি গাছের চারা বাড়ির আশপাশে পতিত জায়গাতে রোপণ করবেন বলে তিনি আশা প্রকাশ করেন।
পরে মন্ত্রী নবাবগঞ্জ উপজেলা পরিষদ অডিটোরিয়াম মেরামত ও সৌন্দর্যবর্ধন কাজের উদ্বোধন করেন।
সমাজকল্যাণ মন্ত্রণালয়ের উদ্যোগে মন্ত্রী উপকারভোগীদের মাঝে ২৩'টি সেলাই মেশিন, ৩৬ জন দুস্থ ও মেধাবী শিক্ষার্থীদের মাঝে অনুদানের চেক বিতরণ করেন এবং শিক্ষা প্রতিষ্ঠানের ৫২ জন ছাত্র-ছাত্রীদের মাঝে শিক্ষাবৃত্তি প্রদান করেন।
#

বাংলাদেশে ধর্মের নামে বিভাজনের কোনো সুযোগ নেই
                                        - স্থানীয় সরকার মন্ত্রী

ঢাকা, ১৬ শ্রাবণ (৩১ জুলাই):
স্থানীয় সরকার, পল্লী উন্নয়ন ও সমবায় মন্ত্রী মির্জা ফখরুল ইসলাম আলমগীর বলেছেন, বাংলাদেশে ধর্মের নামে বিভাজনের কোনো সুযোগ নেই। এ দেশ হিন্দু, মুসলিম, বৌদ্ধ, খ্রিস্টানসহ সব ধর্মের মানুষের সমান অধিকার ও মর্যাদার দেশ। ধর্মকে কেন্দ্র করে বিভেদ সৃষ্টি করে কেউ যেন সমাজে অস্থিরতা তৈরি করতে না পারে, সে বিষয়ে সরকার সর্বোচ্চ সতর্ক রয়েছে।
আজ রাজধানীর ইনস্টিটিউশন অব ডিপ্লোমা ইঞ্জিনিয়ার্স, বাংলাদেশ মিলনায়তনে সম্মিলিত সনাতন পরিষদের আয়োজনে ‘সংখ্যালঘুদের সুরক্ষা ও নিরাপত্তা বিধান’ শীর্ষক মতবিনিময় সভা ও প্রতিনিধি সম্মেলনে প্রধান অতিথির বক্তব্যে মন্ত্রী এসব কথা বলেন।
মন্ত্রী বলেন, হাজার বছর ধরে এ ভূখণ্ডে বিভিন্ন ধর্মের মানুষ সম্প্রীতির সঙ্গে বসবাস করে আসছে। তাই ধর্মের ভিত্তিতে মানুষকে বিভক্ত করার কোনো সুযোগ নেই। তিনি বলেন, আমি কখনোই আপনাদের সংখ্যালঘু মনে করি না। আপনারা এ দেশের সন্তান, এ দেশের নাগরিক।
স্থানীয় সরকার মন্ত্রী আরো বলেন, মহান মুক্তিযুদ্ধ ছিল সব মানুষের স্বাধীনতা, মর্যাদা ও অর্থনৈতিক মুক্তির সংগ্রাম। সেই চেতনা ধারণ করেই একটি গণতান্ত্রিক, অসাম্প্রদায়িক ও মানবিক বাংলাদেশ গড়ে তুলতে হবে। ধর্মীয় পরিচয় নয়, নাগরিক পরিচয়ই হবে রাষ্ট্রের মূল ভিত্তি।
মন্ত্রী বলেন, একটি মহল ধর্মের নামে বিভেদ সৃষ্টি করে দেশের সম্প্রীতি নষ্ট করার অপচেষ্টা চালাচ্ছে। এ ধরনের অপতৎপরতার বিরুদ্ধে সবাইকে ঐক্যবদ্ধ থাকার আহ্বান জানিয়ে তিনি বলেন, বাংলাদেশে উগ্রবাদ ও মৌলবাদের কোনো স্থান নেই। আমরা একটি উদার, গণতান্ত্রিক ও সম্প্রীতির বাংলাদেশ গড়ে তুলতে চাই। সরকার দায়িত্ব গ্রহণের পর সব ধর্মাবলম্বীর জানমাল ও উপাসনালয়ের নিরাপত্তা নিশ্চিত করতে প্রয়োজনীয় ব্যবস্থা নেওয়া হয়েছে উল্লেখ করে মন্ত্রী বলেন, দুর্গাপূজা, রথযাত্রাসহ বিভিন্ন ধর্মীয় অনুষ্ঠানে সরকার সর্বাত্মক সহযোগিতা ও নিরাপত্তা নিশ্চিত করেছে, যাতে কোনো দুর্বৃত্ত সাম্প্রদায়িক সম্প্রীতি নষ্ট করতে না পারে।
সনাতন সম্প্রদায়ের উদ্দেশ্যে মির্জা ফখরুল ইসলাম আলমগীর বলেন, নিজেদের সমস্যা ও দাবি সংগঠিতভাবে সরকারের কাছে তুলে ধরতে হবে। সরকার আলোচনা ও সংলাপের মাধ্যমে যৌক্তিক দাবিগুলোর ইতিবাচক সমাধানে আন্তরিকভাবে কাজ করবে।  
মন্ত্রী আরো বলেন, বাংলাদেশের ইতিহাস ও গণতান্ত্রিক অগ্রযাত্রাকে এগিয়ে নিতে ১৯৭১ সালের মুক্তিযুদ্ধের চেতনা ধারণ করতে হবে। একইসঙ্গে গণতন্ত্র প্রতিষ্ঠার আন্দোলনে আত্মত্যাগের ইতিহাসও স্মরণ রাখতে হবে। ধর্মের ভিত্তিতে বিভাজন নয়, পারস্পরিক শ্রদ্ধা, সম্প্রীতি ও সমঅধিকারের ভিত্তিতেই এগিয়ে যাবে বাংলাদেশ।
অনুষ্ঠান উদ্বোধন করেন সংস্কৃতি বিষয়ক মন্ত্রী নিতাই রায় চৌধুরী। সম্মানিত অতিথি হিসেবে উপস্থিত ছিলেন প্রধানমন্ত্রীর হিন্দু, মুসলিম, বৌদ্ধ, খ্রিস্টান ও নৃগোষ্ঠী বিষয়ক বিশেষ সহকারী বিজন কান্তি সরকার, সংসদ সদস্য লুৎফুল্লাহেল মাজেদসহ বিভিন্ন রাজনৈতিক, সামাজিক ও ধর্মীয় সংগঠনের নেতৃবৃন্দ।
#
হৃদয়/শাহাদাত/পবন/ফেরদৌস/সঞ্জীব/কনক/শামীম/২০২৬/১৯২০ ঘণ্টা


তথ্যবিবরণী     										          নম্বর: ৪৯৯

হাম রোগের সর্বশেষ প্রতিবেদন

ঢাকা, ১৬ শ্রাবণ (৩১ জুলাই): 

স্বাস্থ্য অধিদপ্তরের তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে সন্দেহজনক হাম রোগীর সংখ্যা ৯০০ জন এবং নিশ্চিত হাম রোগীর সংখ্যা ১৮৫ জন। 
১৫ মার্চ থেকে অদ্যাবধি মোট সন্দেহজনক হাম রোগী হাসপাতালে ভর্তির সংখ্যা ১ লাখ ১০ হাজার ৯৮৭ জন এবং সন্দেহজনক হাম রোগীর মধ্যে এখন পর্যন্ত সুস্থ হয়ে হাসপাতাল ত্যাগ করেছেন ১ লাখ ৬ হাজার ৮৫৯ জন।   
    
গত ২৪ ঘণ্টায় নিশ্চিত হাম রোগে কোনো রোগীর মৃত্যু হয়নি এবং সন্দেহজনক হাম রোগে মৃত্যুর সংখ্যা ২। 
গত ১৫ মার্চ হতে অদ্যাবধি মোট সন্দেহজনক হাম রোগে মৃত্যুর সংখ্যা ৭৪১ এবং নিশ্চিত হাম রোগে মৃত্যুর সংখ্যা ৯৬। 

আজ স্বাস্থ্য অধিদপ্তরের এক সংবাদ বিজ্ঞপ্তির মাধ্যমে এসব তথ্য জানানো হয়।

#

জাহিদ/পবন/ফেরদৌস/সঞ্জীব/কনক/সেলিম/২০২৬/১৭০০ ঘন্টা


তথ্যবিবরণী     										          নম্বর: ৪৯৮

টাঙ্গাইল ডিসি লেককে মিনি পর্যটনকেন্দ্র হিসেবে গড়ে তোলা হবে
                                          -- মৎস্য ও প্রাণিসম্পদ প্রতিমন্ত্রী
 
টাঙ্গাইল, ১৬ শ্রাবণ (৩১ জুলাই): 

টাঙ্গাইল শহরের অন্যতম বিনোদনকেন্দ্র ডিসি লেককে পরিচ্ছন্ন করে মিনি পর্যটনকেন্দ্র হিসেবে গড়ে তোলার পরিকল্পনার কথা জানিয়েছেন মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু। তিনি বলেন, ডিসি লেক শুধু একটি বিনোদনকেন্দ্র নয়, এটি টাঙ্গাইল শহরের সৌন্দর্য ও পরিবেশের গুরুত্বপূর্ণ অংশ। তাই এর পরিচ্ছন্নতা ও সৌন্দর্য রক্ষায় সবাইকে দায়িত্বশীল ভূমিকা পালন করতে হবে।

আজ টাঙ্গাইলে ডিসি লেকের সৌন্দর্য ফিরিয়ে আনতে কচুরিপানা ও ময়লা-আবর্জনা অপসারণ কার্যক্রমের উদ্বোধনের পর সাংবাদিকদের সঙ্গে আলাপকালে প্রতিমন্ত্রী এসব কথা বলেন।

প্রতিমন্ত্রী বলেন, পর্যায়ক্রমে পুরো ডিসি লেক পরিষ্কার করা হবে। ডিসি লেককে একটি মিনি পর্যটনকেন্দ্র এবং সংলগ্ন চর এলাকাকে একটি বৃহৎ পর্যটনকেন্দ্র হিসেবে গড়ে তোলার পরিকল্পনা রয়েছে। একইসঙ্গে লেকে মাছ চাষ করা হবে, যার সুফলও স্থানীয় জনগণ ভোগ করবেন। এ লক্ষ্যেই প্রয়োজনীয় উদ্যোগ নেওয়া হচ্ছে। 

এর আগে প্রতিমন্ত্রী লেকের বিভিন্ন অংশ ঘুরে দেখেন এবং দীর্ঘদিন ধরে জমে থাকা কচুরিপানা ও ময়লা-আবর্জনা অপসারণ কার্যক্রমের উদ্বোধন করেন। পরে তিনি নিজেও কচুরিপানা অপসারণে অংশ নেন এবং সংশ্লিষ্টদের নিয়মিত পরিচ্ছন্নতা কার্যক্রম চালিয়ে যাওয়ার নির্দেশ দেন।
 
এ সময় জেলা প্রশাসক শরীফা হক, জেলা বিএনপির সাবেক সদস্য সচিব মাহমুদুল হক সানু, জেলা যুবদলের আহ্বায়ক খন্দকার রাশেদুল আলম, জেলা বিএনপির সাবেক সাংগঠনিক সম্পাদক শফিকুর রহমান খান শফিক, কেন্দ্রীয় যুবদলের সদস্য আব্দুল্লাহিল কাফিসহ বিএনপি ও অঙ্গসংগঠনের নেতাকর্মীরা উপস্থিত ছিলেন।

#

মামুন/পবন/ফেরদৌস/সঞ্জীব/কনক/সেলিম/২০২৬/১৭৩০ ঘন্টা


তথ্যবিবরণী     										          নম্বর: ৪৯৭

প্রান্তিক পর্যায় থেকে উদীয়মান খেলোয়াড় বাছাই করে ক্রীড়াঙ্গনের সমৃদ্ধি ঘটাতে হবে
                                 -মীর মোহাম্মদ হেলাল উদ্দীন 
 
চট্টগ্রাম, ১৬ শ্রাবণ (৩১ জুলাই): 
ভূমি ও পার্বত্য চট্টগ্রাম বিষয়ক প্রতিমন্ত্রী মীর মোহাম্মদ হেলাল উদ্দীন বলেছেন, টেকসই অগ্রগতির জন্য দেশের প্রান্তিক পর্যায় থেকে সম্ভাবনাময় খেলোয়াড় বাছাই করে ক্রীড়াঙ্গনের সমৃদ্ধি ঘটাতে নতুন মুখ তুলে আনতে হবে। গ্রাম ও উপজেলা পর্যায় থেকে যোগ্য অ্যাথলেটদের খুঁজে বের করে উপযুক্ত সুযোগ তৈরি করাই সরকারের উদ্দেশ্য। 
গতকাল চট্টগ্রাম প্রেস ক্লাবের ‘জুলাই বিপ্লব’ মিলনায়তনে আয়োজিত ‘প্রাইম মিনিস্টার্স গোল্ড কাপ টুর্নামেন্ট’-এর এক সংবাদ সম্মেলনে তিনি এসব কথা বলেন। এসময় শিক্ষা এবং প্রাথমিক ও গণশিক্ষা মন্ত্রী ড. আ ন ম এহছানুল হক মিলন শিক্ষা মন্ত্রণালয়ের উদ্যোগে আয়োজিত এ মিট-দ্য-প্রেসে প্রধান অতিথি হিসেবে বক্তব্য রাখেন।
প্রতিমন্ত্রী বলেন, ইউনিয়ন ও উপজেলা স্তর থেকে খেলোয়াড় উঠে এলে দেশের সার্বিক খেলাধুলার অবকাঠামো শক্তিশালী হবে। তরুণ সমাজকে মাদকের ভয়াল থাবা ও নৈতিক অধঃপতন থেকে দূরে রাখতে ক্রীড়াচর্চার বিকল্প নেই। বিশ্বের অন্যান্য দেশের মতো বাংলাদেশের উদীয়মান খেলোয়াড়রাও যেন ক্রীড়া দক্ষতার ওপর ভর করে দেশীয় ও আন্তর্জাতিক পরিমণ্ডলে বিভিন্ন শিক্ষা বৃত্তি ও সুযোগ-সুবিধা পেতে পারে, সেই পথ সুগম করতে হবে।
সংবাদ সম্মেলনের পূর্বে শিক্ষামন্ত্রী, ভূমি প্রতিমন্ত্রী ও অন্যান্য সম্মানিত অতিথিবৃন্দ একটি বর্ণাঢ্য রোড শো-তে অংশ নেন এবং স্থানীয় স্টেডিয়াম পরিদর্শন করেন।
চট্টগ্রাম-৮ আসনের সংসদ সদস্য এরশাদ উল্লাহ, চট্টগ্রাম-৯ আসনের সংসদ সদস্য আবু সুফিয়ান, চট্টগ্রাম সিটি করপোরেশনের মেয়র ডা. শাহাদাত হোসেন এবং শিক্ষা মন্ত্রণালয়ের সচিব আবদুল খালেকসহ অন্যান্য ব্যক্তিবর্গ এসময় উপস্থিত ছিলেন।
#
রেজুয়ান/তারানা/তানভীর/আতিক/আলী/কামাল/২০২৬/১২২০ ঘণ্টা 

